Oznámenie Komisie Rade a Európskemu parlamentu - Správy členských štátov o správaniach, ktorými sa vážne porušili pravidlá spoločnej politiky rybného hospodárstva v roku 2006 /* KOM/2008/0670 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 4.11.2008 KOM(2008) 670 v konečnom znení OZNÁMENIE KOMISIE RADE A EURÓPSKEMU PARLAMENTU Správy členských štátov o správaniach, ktorými sa vážne porušili pravidlá spoločnej politiky rybného hospodárstva v roku 2006 OZNÁMENIE KOMISIE RADE A EURÓPSKEMU PARLAMENTU Správy členských štátov o správaniach, ktorými sa vážne porušili pravidlá spoločnej politiky rybného hospodárstva v roku 2006 1. ÚVOD S cieľom zvýšiť úroveň transparentnosti spôsobu, akým členské štáty plnia svoje záväzky súvisiace s presadzovaním pravidiel Spoločenstva, sa v nariadení Rady (ES) č. 1447/1999[1] ustanovila pre členské štáty povinnosť podávať Komisii každoročne správu o tom, koľko „vážnych“ porušení sa zistilo, a o uložených sankciách. S týmto cieľom sa v uvedenom nariadení vytvoril zoznam 19 typov porušení pravidiel Spoločenstva, ktoré sa považujú za mimoriadne vážne. Členské štáty sú povinné zabezpečiť prijatie vhodných opatrení voči fyzickej alebo právnickej osobe, ktorá porušuje pravidlá spoločnej politiky rybného hospodárstva[2]. Uvedené správania sú spojené s najdôležitejšími záväzkami, ktoré vyplývajú z pravidiel Spoločenstva o ochrane zásob, ako aj monitorovaní produktov rybného hospodárstva a ich uvádzaní na trh. Postup podávania požadovaných informácii Komisii sa ustanovuje v nariadení Komisie (ES) č. 2740/1999[3]. Údaje zasielané elektronickou cestou by mali umožniť vzájomne porovnať členské štáty, pokiaľ ide o účinnosť ich systémov presadzovania pravidiel. Rozhodujúcim cieľom zákonodarcu je postupne dosiahnuť spravodlivé konkurenčné podmienky medzi rybármi, ktorí budú mať zasa na druhej strane väčšiu dôveru ku kontrolným orgánom v celom Európskom spoločenstve, a budú dodržiavať pravidlá Spoločenstva o ochrane zdrojov rybného hospodárstva. Uvedené oznámenie sa týka prípadov správania, ktorými sa vážne porušili pravidlá spoločnej politiky rybného hospodárstva a v súvislosti s ktorými bolo začaté konanie v roku 2006. Toto je siedme oznámenie v tejto veci. Komisia predložila najdôležitejšie údaje za rok 2000 vo svojom oznámení z 12. novembra 2001[4], za rok 2001 vo svojom oznámení z 5. decembra 2002[5], za rok 2002 vo svojom oznámení z 15. decembra 2003[6], za rok 2003 vo svojom oznámení z 20. mája 2005[7] a za rok 2005 vo svojom oznámení z 25. júla 2007[8]. 2. SPRÁVY čLENSKÝCH šTÁTOV ZA ROK 2006 V NARIADENÍ Komisie č. 2740/1999 sa ustanovujú podrobné pravidlá pre prenos údajov o správaniach, ktorými sa vážne porušili pravidlá spoločnej politiky rybného hospodárstva. Údaje sa posielajú elektronickou cestou tak, aby útvary Komisie boli schopné vypracovať tabuľky, ktoré tvoria prílohu k oznámeniu. Tieto tabuľky sú navrhnuté tak, aby sa v nich uvádzali najzaujímavejšie charakteristiky vyplývajúce zo správ členských štátov. Uvádzajú sa údaje poskytnuté tými členskými štátmi, ktoré mali možnosť skontrolovať údaje skôr, ako Komisia predloží oznámenie v konečnom znení. Pripomienky členských štátov sa zohľadnili a tam, kde je to vhodné, sa uvádza jednoznačný odkaz. 3. DOPLňUJÚCE INFORMÁCIE POSKYTNUTÉ čLENSKÝMI šTÁTMI Vzhľadom na to, že výklad zhromaždených informácií nie je jednoduchý, pretože pozostávajú výhradne z číselných súborov a niektoré údaje môžu byť do určitej miery zavádzajúce, Komisia vyzvala členské štáty, aby s cieľom objasniť analýzu údajov poskytli doplňujúce informácie, ktoré považovali za užitočné. A. DOPLňUJÚCE INFORMÁCIE VšEOBEčNÉHO CHARAKTERU Hlavné body je možné zhrnúť takto: - Konania (či už správnej alebo trestnej povahy) začaté v súvislosti so sankcionovaním porušení pravidiel spoločnej politiky rybného hospodárstva sú väčšinou zdĺhavé. V závislosti od členského štátu môžu trvať od 1 − 2 mesiacov až do 1− 2 rokov. Zdá sa, že lehota potrebná na ukončenie celého konania je v priemere 8 až 12/18 mesiacov. Trestné konania sú tie najdlhšie (napr. trestné konania sa uplatňujú napríklad najmä vo Fínsku a Švédsku), v niektorých členských štátoch trvajú spolu s fázou odvolania až 10 rokov. Správne konania sú kratšie a trvajú spravidla okolo 1 až 2 mesiace. - Značný počet konaní pre porušenia, ktoré boli zistené minulý rok, ešte nebol uzavretý. - Ide spravidla o druhy najviac ohrozované vážnymi porušovaniami, v prípade ktorých sa prijímajú plány na obnovu alebo reštriktívne vnútroštátne opatrenia, a o druhy s vysokou trhovou hodnotou, t. j. druhy žijúce pri morskom dne, treska, solea, losos, sardinka a sardela. - Zdá sa, že väčšinu porušení zistili členské štáty v zónach ICES, vo východnej zóne Stredozemného mora, v Severnom mori, Baltskom mori, v oblastiach Skagerrak a Kattegatt, v Andalúzii a Galícii, v zóne ICES 30, vo vodách severného Grécka − zónach FAO 34.3.1 a 34.2.2. - Väčšina porušení bola zistená počas inšpekcií na mori. B. NOVÉ PRÁVNE PREDPISY A OSVEDčENÉ POSTUPY Oznámenie po prvýkrát obsahuje odkaz na vnútroštátne právne predpisy a aj osvedčené postupy s cieľom rozšíriť pôsobnosť oznámenia. Spomedzi nových právnych nástrojov a osvedčených postupov na presadzovanie pravidiel rybného hospodárstva, ktoré sa nedávno prijali, je vhodné spomenúť tieto: - Španielsko prijalo nové predpisy týkajúce sa predbežných správnych opatrení proti niektorým vážnym porušeniam, o ktorých sa predpokladá, že k nim došlo, s cieľom zabrániť a minimalizovať ich škodlivé účinky. Tieto zahŕňali najmä zadržanie plavidla v prístave do zloženia kaucie. Na základe nižšieho počtu porušovaní sa ukázalo, že tento postup má odradzujúci účinok. Bola zriadená internetová stránka obsahujúca sankcie uložené za prípady porušovania, ktorá má slúžiť ako orientácia pre právne a súdne kritéria v budúcich konaniach. - Francúzsko posilnilo svoje kontrolné činnosti najmä vzhľadom na nedodržiavanie minimálnej veľkosti rýb. Rok 2006 bol prvým rokom, kedy sa uplatňoval režim správnych sankcií podľa právneho predpisu o orientácii poľnohospodárstva v rokoch 2006 − 2011. - Grécko zriadilo stredisko na sledovanie rybolovu, ktoré pracuje 24 hodín denne a ktoré na základe vnútroštátnych právnych predpisov môže plavidlám, ktoré sa dopúšťajú porušovaní, uložiť sankcie. - Taliansko začalo s prevádzkou nového systému spracovania údajov FINSIEL na zhromažďovanie elektronických údajov od talianskej rybárskej flotily, aby splnilo svoje záväzky podľa nariadení ES a rozsudku ESD vo veci C-161/05. - Slovinsko takisto zaviedlo nový informačný systém a zlepšilo komunikáciu so zainteresovanými stranami s cieľom zvýšiť povedomie o pravidlách spoločnej politiky rybného hospodárstva. Nedávno bolo zriadené stredisko na sledovanie rybolovu, ktoré zhromažďuje a kontroluje údaje o rybolove porovnávaním údajov zo systému monitorovania plavidiel a údajov zo systému InfoRib s informáciami z lodných denníkov a vyhláseniami o prvom predaji a vykládke. - Podľa švédskych právnych predpisov sa výška pokút za vážne porušenia určí úmerne k výkonu motora daného plavidla − pričom výkon motora v kilowattoch sa vynásobí minimálne 10 a maximálne 500 krát. Takisto predpokladajú odňatie rybolovnej licencie a kapitánskeho patentu v súčasnosti však len po odsúdení v trestnej veci. Pri opakovaných porušeniach môže byť toto odňatie trvalé. Kontroly vo fáze prvého predaja boli zosilnené a odhalili viaceré prípady porušenia. 4. VÁžNE PORUšENIA V POROVNANÍ S POčTOM RYBÁRSKYCH PLAVIDIEL V KAžDOM čLENSKOM šTÁTE Uvedená tabuľka zobrazuje počet aktívnych plavidiel v roku 2006, ktorá ukazuje zníženie o 10 % v porovnaní s počtom plavidiel evidovaných v registri rybárskych plavidiel pre každý členský štát k 31. decembru 2005 spolu s celkovým počtom vážnych priestupkov zistených a oznámených členskými štátmi za (výlučne) plavidlá plaviace sa pod ich vlajkou. Napriek tomu, že vyvodenie prísnych záverov z jednoduchého porovnania členských štátov na základe týchto údajov by bolo nepresné, keďže porušenia sa nie vždy týkajú priestupkov zo strany rybárov, ale aj zo strany iných hospodárskych subjektov, zdá sa však, že pri väčšine členských štátov poukazuje počet zistených porušení v porovnaní s veľkosťou flotily na slabú výkonnosť v oblasti kontrolných činností alebo dokonca na nedostatok kontroly v niektorých členských štátoch. Členský štát | Počet aktívnych plavidiel | Vážne porušenia | Belgicko | 107 | 29 | Dánsko | 3 136 | 323 | Nemecko | 2 017 | 101 | Grécko | 17 878 | 351 | Estónsko | 994 | 0 | Španielsko | 13 357 | 2 061 | Francúzsko | 7 698 | 1 360 | Írsko | 1 843 | 223 | Taliansko | 14 093 | 3 868 | Cyprus | 872 | 88 | Lotyšsko | 897 | 94 | Litva | 266 | 4 | Malta | 1,413 | 0 | Holandsko | 831 | 96 | Poľsko | 884 | 129 | Portugalsko | 8 715 | 1 352 | Slovinsko | 179 | 22 | Fínsko | 3 196 | 11 | Švédsko | 1 567 | 80 | Spojené kráľovstvo | 6 761 | 170 | SPOLU: | 86 704 | 10 362 | 5. SPRÁVY PREDLOžENÉ čLENSKÝMI šTÁTMI Členské štáty nahlásili celkom 10 362 prípadov, ktoré sa týkali celého zoznamu porušení uvedených v zozname nariadenia Rady (ES) č. 1447/1999. Tento počet je o necelé 1 % nižší ako v roku 2005, čo však treba porovnávať v súvislosti s poklesom celkového počtu aktívnych plavidiel EÚ o 10 %. Znamená to, že na úrovni dodržiavania pravidiel spoločnej politiky rybného hospodárstva nedošlo k skutočnému zlepšeniu. Vyjadrené v absolútnych číslach, členské štáty zistili len o 81 porušení menej než v roku 2005. Aby sa uľahčilo porovnanie a poukázalo na trend, treba uviesť počet vážnych porušení v minulých rokoch: 7 298 v roku 2000, 8 139 v roku 2001, 6 756 v roku 2002, 9 502 v roku 2003, 9 660 v roku 2004 a 10 443 v roku 2005. Hlavné znaky vyplývajúce z tabuliek v prílohe sa môžu zhrnúť takto: Taliansko, Španielsko, Francúzsko a Portugalsko zistili 83% porušení. Tieto krajiny zároveň patria medzi krajiny s veľkým počtom plavidiel. Väčšina vážnych porušení v roku 2006 (20 %) sa vyskytla v oblasti skladovania, spracovania, uvádzania na trh a prepravy produktov rybného hospodárstva, ktoré nespĺňajú platné obchodné normy, zatiaľ čo nepovolený rybolov bol na druhom mieste (18 %). Falšovanie alebo nezaznamenanie údajov, ktoré sa vyžadujú v kontrolných dokladoch postúpilo na tretie miesto (13 %) a nedodržiavanie ustanovení o minimálnej veľkosti na štvrté miesto (10 %). Iné druhy vážnych porušení tvorili menej než 10 % celkového počtu. Tieto percentuálne čísla sú podobné tým za rok 2005, aj keď počet prípadov skladovania, spracovania, uvádzania na trh a prepravy produktov rybného hospodárstva, ktoré nespĺňajú platné obchodné normy, nepovoleného rybolovu a falšovania alebo nezaznamenávania elektronických údajov vzrástol. Počet prípadov neoprávneného zasahovania do systému monitorovania plavidiel takisto vzrástol v porovnaní s predchádzajúcimi rokmi. V roku 2006 sa 7 973 konaní uzavrelo uložením sankcie, čo predstavuje 77 % celkového počtu zistených porušení, menej než v predchádzajúcom roku, kedy bolo pokutovaných 83 % prípadov. Je zaujímavé, že zo začatých konaní v 72 % prípadov išlo o správne konania, v 25 % o trestné konania a v zvyšných prípadoch o zmiešané konania. V rámci EÚ sú ešte stále značné a nevysvetliteľné rozdiely medzi sankciami za ten istý typ porušenia. Priemerná výška uloženej pokuty v celej EÚ v konaniach, ktoré v roku 2006 skončili uložením pokuty, predstavovala 1 548 EUR . Pozoruhodné pritom je, že toto číslo je presne to isté ako priemerná výška pokuty v roku 2005, ktorá sa v jednotlivých členských štátoch pohybovala od 170 EUR do 6 070 EUR. Táto priemerná výška pokuty predstavuje menej ako polovicu priemernej pokuty uloženej v roku 2003 (4 664 EUR) a je nižšia než priemerná pokuta uložená v roku 2004 (2 272 EUR). Treba poznamenať, že maximálna výška pokuty sa v jednotlivých členských štátoch pohybovala od 170 EUR do 120 000. Počet odňatých licencií predstavoval 1 082, bohužiaľ sa to týkalo len 10 % prípadov. Na porovnanie, v roku 2004 bolo odňatých 1 226 licencií, čo predstavovalo 13 % prípadov. Treba poznamenať, že toto opatrenie sa najviac uplatňovalo v Grécku (71 % prípadov) a v Španielsku (36 %). V Dánsku a Holandsku sa použilo v o niečo menej než 10 % prípadov a v ostatných členských štátoch len v 2 % alebo menej prípadoch. Suma, ktorú rybné hospodárstvo zaplatilo ako dôsledok peňažných pokút uložených v roku 2006 (9,281 mil. EUR) zostáva nepodstatná a týkala sa len 0,04 % počtu všetkých aktívnych rybárskych plavidiel. 6. VšEOBECNÉ POZNÁMKY K SPRÁVAM čLENSKÝCH šTÁTOV Komisia, po tom, ako opäť zdôraznila, aké ťažké je interpretovať súbory údajov uvedených v tabuľkách bez pripomienok od členských štátov, dospela k záveru, že situácia sa v porovnaní s predchádzajúcim rokom v skutočnosti nezlepšila. Znepokojujúce je predovšetkým to, že nedostatočná výška uložených sankcií vo väčšine zistených prípadov, ako aj nízka pravdepodobnosť odhalenia a stíhania kontrolnými orgánmi môže presvedčiť rybárov, že hospodárske výhody, ktoré im porušovanie pravidiel môže priniesť, sú väčšie ako riziko. Táto neprimeraná výška pokút umožňuje odvetviu rybného hospodárstva považovať pokuty uložené za porušenie pravidiel spoločnej politiky rybného hospodárstva iba za bežné prevádzkové náklady podniku a to ničí akýkoľvek reálny stimul na ich dodržiavanie. Pozastavenie licencie na rybolov alebo vykonávanie profesionálnej činnosti je veľmi účinným nástrojom na posilnenie dodržiavania pravidiel spoločnej politiky rybného hospodárstva, pretože sa dá rýchlo uplatniť a má priamy účinok. Komisia si všimla, že niektoré členské štáty zaviedli toto opatrenie, ktoré bolo predtým v ich právnom systéme neznáme. Je poľutovaniahodné, že väčšina členských štátov tento nástroj ešte stále nevyužíva, a to ani vtedy, keď je porušenie pravidiel natoľko závažné, že oprávňuje k začatiu trestného konania. 7. PORUšENIA ZISTENÉ V RÁMCI REGIONÁLNYCH ORGANIZÁCIÍ PRE RYBOLOV (RFMO) Niekoľko regionálnych organizácií pre rybolov zaviedlo programy kontrol, ktoré predpokladajú zaznamenávanie porušení. Takéto programy existujú napríklad v rámci Organizácie pre rybné hospodárstvo v severozápadnom Atlantiku (NAFO) a Organizácie pre rybné hospodárstvo v severovýchodnom Atlantiku (NEAFC). Regionálne organizácie pre rybolov zaviedli svoje vlastné zoznamy porušení pravidiel prijatých pre ochranné ciele, ktoré sa považujú za „vážne“. Takéto porušenia sa ako také v rámci tohto oznámenia nenahlasujú, ale Komisia predpokladá, že porušenia pravidiel spoločnej politiky rybného hospodárstva, ktorých sa dopustili plavidlá pôsobiace v rámci systému vyššie spomínaných regionálnych organizácii pre rybolov, sú zaznamenané medzi prípadmi, ktoré boli ohlásené Komisii na účely tohto oznámenia. Je potrebné uviesť, že Európske spoločenstvo predkladá uvedeným organizáciám ročnú správu o zistených porušeniach oznámených útvarom Komisie vnútroštátnymi kontrolnými orgánmi. Nie je však možné porovnať údaje zaslané do regionálnych organizácií pre rybolov s údajmi uvádzanými v prílohách k tomuto oznámeniu, pretože typy porušení nie sú rovnaké. V rámci regionálnych organizácií pre rybolov sa v oblasti NEAFC v roku 2006 zrejme zistili dve vážne porušenia, ktorých sa dopustili plavidlá Spoločenstva. Na porovnanie, v tom istom čase sa v oblasti NEAFC zistili tri vážne porušenia, ktorých sa dopustili plavidlá iných zmluvných strán. Členské štáty EÚ a iné zmluvné strany oznámili a uverejnili 15 údajných porušení v oblasti NAFO, ktorých sa dopustili plavidlá Spoločenstva. Počet porušení sa v porovnaní s rokom 2005, kedy bolo uverejnených 21 porušení, znížil. Ďalšie porovnanie možno vykonať s počtom 12 porušení, ktorých sa v roku 2006 dopustili iné zmluvné strany. Je zaujímavé, že okrem toho došlo v roku 2006 v oblasti NAFO k posunu smerom k zvýšeniu inšpekcií v prístave, vrátane mimo iného inšpekcií vykládok v porovnaní s nahláseným množstvom, porovnaniu zdrojových údajov o úlovkoch a elektronického kartografického zachytenia hĺbky vody s druhmi, na ktoré bol lov cielený. 8. ĎALšÍ POSTUP Význam každoročného zverejňovania oznámenia o „vážnych porušeniach“ ako nástroja na porovnanie výkonu jednotlivých členských štátov pri zabezpečení dodržiavania pravidiel spoločnej politiky rybného hospodárstva v rámci nastávajúcej reformy kontrolného systému spoločnej politiky rybného hospodárstva sa musí podrobiť dôkladnému prehodnoteniu. Je potrebné súrne zabezpečiť, aby v praxi existovali rovnaké podmienky pre všetky členské štáty. Prevláda spoločné stanovisko, že zabezpečenie celkovej transparentnosti pri sankciách, ktoré uplatňujú členské štáty za porušenia pravidiel spoločnej politiky rybného hospodárstva je nesmierne dôležité pre zlepšenie presadzovania týchto pravidiel. Skúsenosti získané prostredníctvom oznámení o „vážnych porušeniach“ za roky 2000 až 2006 však jasne dokazujú, že to nebude možné bez zásadných úprav právnych predpisov Spoločenstva a harmonizácie kontrolných postupov na úrovni ES. Komisia poznamenáva, že existujú značné rozdiely medzi sankciami uloženými jednotlivými členskými štátmi a zdôrazňuje, že uložené sankcie celkovo nepredstavujú dostatočný odstrašujúci účinok, keďže neposkytujú žiadny reálny stimul na dodržiavanie pravidiel. Výsledkom je, že kontrolné systémy nie sú schopné zistiť porušenia a predchádzať im. Komisia poznamenáva, že vnútroštátne systémy sú odlišné, pretože neexistujú všeobecné normy pre inšpekcie, ktoré by zabezpečili, aby sa vyvíjal dostatočný inšpekčný tlak a zlepšili inšpekčné činnosti. V tomto ohľade možno vyvodiť dva hlavné závery: po prvé, ešte stále existujú vážne nedostatky v kontrole a v presadzovaní sankcií proti porušeniam, čím sa spreneveruje účinnosť spoločnej politiky rybného hospodárstva; po druhé, chýba jednotnosť, čo vedie k nejednotnému presadzovanie na úrovni ES. Dvor audítorov dospel vo svojej značne kritickej Osobitnej správe č. 7/2007 k tým istým záverom, pričom zdôraznil, že sankcie by mali mať odstrašujúci účinok a mali by sa harmonizovať. Z toho dôvodu Komisia zamýšľa zaviesť ctižiadostivú reformu politiky EÚ týkajúcu sa kontroly rybného hospodárstva. V rámci tejto iniciatívy majú byť všetky zistené nedostatky riešené čo možno najkomplexnejším, najglobálnejším a najintegrovanejším spôsobom. V rámci tejto reformy kontrolného systému bude potrebné zaviesť správne sankcie harmonizované na úrovni ES, jasnejšie definovať vážne porušenia, ako aj jasnejšie vymedziť donucovacie opatrenia. Reforma sa bude zameriavať na zaručenie rovnosti a spravodlivej súťaže, aby sa zabránilo tomu, že hospodárske subjekty porušujúce pravidlá odídu do tých členských štátov, kde sa porušovanie netrestá tak prísne, ako aj na vybudovanie vzájomného povedomia medzi hospodárskymi subjektmi. Ďalej sa bude zameriavať na rozvoj nového harmonizovaného prístupu k inšpekciám a kontrolám, posilňovanie účinnosti systémov na porovnávanie údajov, posilňovanie kapacity Komisie pri zabezpečovaní dodržiavania pravidiel ES spoločnej politiky rybného hospodárstva, povzbudzovanie v používaní moderných technológií a nakoniec pri podporovaní vzájomného povedomia. Návrh Komisie sa má prijať v októbri 2008. Pokiaľ ide o členské štáty, Komisia zdôrazňuje, že budú aj po tejto reforme kontrolného systému naďalej niesť hlavnú zodpovednosť za zabezpečovanie presadzovania pravidiel spoločnej politiky rybného hospodárstva a ešte raz ich vyzýva, aby primerane zvážili ich povinnosť zabezpečovať dodržiavanie pravidiel spoločnej politiky rybného hospodárstva všetkými možnými prostriedkami. Komisia predovšetkým nabáda k tomu, aby zvýšili spoluprácu medzi sebou pri zisťovaní a sledovaní prípadov porušenia. Komisia musí zdôrazniť, že členské štáty si neplnia všetky záväzky vyplývajúce z pravidiel spoločnej politiky rybného hospodárstva. Jeden príklad postačí: členské štáty ešte stále nemajú také vhodné prostriedky, ktoré by im umožňovali zhromažďovať, spracúvať a posudzovať údaje týkajúce sa „vážnych porušení“ pravidiel spoločnej politiky rybného hospodárstva, aké by mali mať. Členské štáty nezriadili databázy na ukladanie dôležitých aspektov týkajúcich sa každého jedného prípadu. Komisia by na tomto bode rada trvala. Bez počítačovej databázy, ktorá by obsahovala informácie týkajúce sa napr. porušovateľa zákona, plavidla alebo podniku, právnych ustanovení, druhov a oblastí rybolovu, hospodárskych súvislostí, administratívnych nákladov a hlavných a dodatočných uložených sankcií, nebude možné vhodne posúdiť správania, administratívnu činnosť a účinnosť platných právnych predpisov. Iba prostredníctvom spracúvania týchto údajov a údajov uložených v databázach, ktoré sa už uvádzajú v právnych predpisoch Spoločenstva (ako register rybárskej flotily, štatistiky, záznamy v systéme monitorovania plavidiel), by bolo možné zhodnotiť výkon členských štátov, porovnať ich a prípadne upraviť administratívne postupy a právne texty tak, aby sa pravidlá spoločnej politiky rybného hospodárstva účinne presadzovali. Nedostatok krížovej kontroly údajov predstavuje tiež naliehavý problém, ktorý treba riešiť. V tejto súvislosti možno uviesť jeden príklad osvedčeného postupu, ktorý už bol zavedený vo viacerých členských štátoch, a síce ide o systémy pre automatické spracovanie inšpekčných správ, ktoré priniesli veľmi dobré výsledky. Medzi výhody týchto systémov patrí zjednotenie konaní, centralizácia údajov, jednoduchosť používania, ktorá ušetrí náklady na školenie, viacjazyčná podpora pre všetky použitia, flexibilná reakcia na zmenené nariadenia a prísnejšie bezpečnostné opatrenia pomocou formalizovanej identifikácie. Komisia už navrhla formulár, ktorý budú na tento účel používať vnútroštátne správy. Pri zavádzaní nových nástrojov je pripravená pomôcť členským štátom, a to aj finančne, prostredníctvom platných rozpočtových položiek.Komisia preto vo fáze prípravy obsiahlej reformy kontrolného systému nalieha na členské štáty, aby spolupracovali a podľa toho uplatňovali svoje právne predpisy a administratívnu organizáciu. Zoznam tabuliek v prílohe I Počet vážnych priestupkov podľa členských štátov za rok 2006 II Porušenia podľa krajiny a štátnej príslušnosti za rok 2006 IIII Počet prípadov, v ktorých boli uložené pokuty, a počet porušení podľa typu vážneho priestupku a podľa členských štátov za rok 2006 IV Priemerná výška pokuty a počet porušení podľa typu vážneho priestupku a podľa členských štátov za rok 2006 V Počet zhabaní a počet porušení podľa typu vážneho priestupku a podľa členských štátov za rok 2006 VI Počet odňatých licencií a vážnych priestupkov podľa členských štátov za rok 2006 VI A Počet odňatých dočasných licencií a vážnych priestupkov podľa členských štátov za rok 2006 VI B Počet odňatých trvalých licencií a vážnych priestupkov podľa členských štátov za rok 2006 VII Suma, ktorú zaplatilo odvetvie rybného hospodárstva v každom členskom štáte v dôsledku vážnych priestupkov za rok 2006 VIII Počet vážnych priestupkov podľa zón za rok 2006 IX Počet vážnych priestupkov podľa rybárskych prístavov za rok 2006 X Druh začatého konania za rok 2006 [pic] [pic] [pic] [pic] [pic] [pic] [pic] [pic] [pic] [pic] [pic] [pic] [pic] [pic] [1] Ú. v. ES L 167, 2.7.1999, s. 5. [2] Článok 25 nariadenia Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu, Ú. v. ES L 358, 31.12.2002, s. 59. [3] Ú. v. ES L 328, 22.12.1999, s. 62. [4] KOM(2001) 650 z 12.11.2001. [5] KOM(2002) 687 z 5.12.2002. [6] KOM(2003) 782 z 15.12.2003. [7] KOM(2005) 207 z 30.5.2005. [8] KOM(2007) 448 z 25.7.2007.